Lyke, wrakstukke gekry ná vliegtuig verdwyn | Maroela Media
'n Vliegtuig se wiel dryf in die see suidwes van die Tanintharyi-gebied in Mianmar (8 Junie 2017). Foto: Xinhua/Defense Services Office
Die weermag in Mianmar het Donderdag gesê wrakstukke en liggame is gevind nadat 'n militêre vliegtuig, met 122 mense aan boord, Woensdag oor die Andaman-see verdwyn het.
Volgens Min Aung Hlaing, die weermaghoof, se amptelike Facebook-blad het soekspanne die liggame van twee volwassenes en een kind, asook lewensreddingsbaadjies, bagasie en wrakstukke van die vliegtuig in die see gevind. Dit is omstreeks 08:00 ongeveer 35 km suidwes van die Launglon-nedersetting in die Tanintharyi-gebied gevind.
Die Shaanxi-Y8-vliegtuig het omstreeks 13:35 Woensdag van radarskerms af verdwyn. Skepe, helikopters en vliegtuie is ontplooi om na die vliegtuig te soek, maar die see was baie onstuimig tydens die soektog. Dosyne soldate en hul families, asook 14 bemanningslede was aan boord toe die vliegtuig verdwyn het.
Die Mianmar-weermag het in sy jongste verklaring die loods van die vliegtuig as lt.kol. Nyein Chan geïdentifiseer. Hy was vergesel deur sy medeloodse, lt.kol. Soe Thu Win en maj. Thant Zin Htay.
Mianmar se vliegtuie is berug vir hul swak veiligheidsrekord. In Februarie 2016 is vyf mense dood nadat 'n vliegtuig buite Naypyitaw, die politieke hoofstad, neergestort het. In 2012 het 'n kommersiële vlug van Air Bagan op Kersdag aan die brand geslaan tydens sy landing by die Heho-lughawe. Twee mense is in hierdie voorval dood.
Reddingswerkers met 'n wiel van die vliegtuig wat tydens die soektog gevind is (8 Junie 2017). Foto: Xinhua/Defense Services Office
Reddingswerkers besig met 'n soektog na die vermiste vliegtuig (8 Junie 2017). Foto: Xinhua/Defense Services Office